**Matti Hana** (s. 3. kesäkuuta 1981 Lappeenranta) on suomalainen uransa päättänyt jääkiekkopuolustaja. Hana oli vahva ja kovaa taklaava puolustaja, jonka vahvuudet olivat pelinlukemisessa. Tarvittaessa hän osasi myös tapella. Hana pelasi urallaan kaikkiaan 161 SM-liigaottelua tekemättä yhtäkään maalia, mikä on SM-liigan ennätys. SM-liigan lisäksi hän pelasi Mestiksessä, Ranskan pääsarjassa, Ruotsin I-divisioonassa ja Itävallan kakkosliigassa.

Ura
---

Hana on SaiPan kasvatti. Hän oli nostamassa joukkueen A-nuoria I-divisioonasta SM-liigaan keväällä 2000. Kaudella 2000–2001 Hana oli tehoilla 5+14=19 SaiPan A-nuorten tehokkain puolustaja. Hän teki samalla kaudella myös SM-liigadebyyttinsä ja pelasi kauden aikana yhteensä viisi liigaottelua ilman tehopisteitä. Hanan viimeinen A-juniorikausi 2001–2002 päättyi keväällä 2002 Suomenmestaruuteen. Hän pelasi myös tulokaskautensa SM-liigassa tehden 35 runkosarjaottelussa kaksi syöttöpistettä. Toukokuussa 2002 Hana teki 1+1-vuotisen jatkosopimuksen SaiPan kanssa.

Ensimmäisellä kokonaisella SM-liigakaudellaan 2002–2003 Hana teki 54 runkosarjaottelussa kaksi syöttöpistettä. Hän käytti sopimuksessaan olleen option ja jatkoi joukkueessa myös kaudella 2003–2004. Hana aloitti myös kauden 2004–2005 SaiPassa, mutta hän ei pelannut joukkueessa ensimmäistäkään runkosarjaottelua, kunnes Hana vuokrattiin syyskuun 2004 lopulla loppukaudeksi sarjatasoa alemmas Mestis-joukkue Järvenpään Haukkoihin. Hän teki siellä 24 runkosarjaottelussa seitsemän syöttöpistettä ja keräsi peräti 116 jäähyminuuttia, joilla Hana sijoittui Mestiksen jäähypörssissä toiseksi Kiekko-Vantaan Patrik Lostedtin jälkeen. Siirtorajan kynnyksellä, helmikuussa 2005 hän palasi SM-liigaan ja siirtyi loppukaudeksi Pelicansiin. Hana pelasi siellä 13 ottelua ilman tehopisteitä.

Kesällä 2005 Hana loukkasi polvensa ja oli sivussa koko seuraavan syyskauden. Hän siirtyi tammikuussa 2006 testisopimuksella KooKoohon, josta Hana sai loppukauden 2005–2006 kattavan sopimuksen kaksi viikkoa myöhemmin. Kauden 2006–2007 hän pelasi ranskalaisessa Avalanches du Mont-Blancissa. Hana teki siellä 15 runkosarjaottelussa tehot 3+2=5 ja kahdessa pudotuspeliottelussa yhden maalin. Hän teki joukkueessa ensimmäiset maalinsa miesten peleissä sekä toistaiseksi ainoat maalinsa miesten pääsarjassa. Kauden 2007–2008 Hana pelasi Ruotsin kolmanneksi korkeimmalla sarjatasolla I-divisioonajoukkue Östersund/Brunflo IF:ssä.

Marraskuussa 2008 Hana palasi Suomeen ja siirtyi testisopimuksella Kajaanin Hokkiin. Hän sai tammikuussa 2009 loppukauden 2008–2009 kattavan sopimuksen. Hana onnistui tekemään kauden aikana ensimmäisen maalinsa miesten peleissä Suomessa. Ennen tätä hänellä oli takanaan jo yli 200 ottelua SM-liigassa ja Mestiksessä. Yhteensä Hana teki kauden aikana runkosarjassa 24 ottelussa tehot 1+7=8. Kaudeksi 2009–2010 hän palasi KooKoohon, jossa Hana teki syyskaudella 2009 24 ottelussa tehot 4+4=8. Hänen roolinsa kuitenkin pieneni joukkueen valmentajavaihdoksen myötä, joten Hana ja KooKoo purkivat sopimuksensa yhteisymmärryksessä joulukuussa 2009. Hän löysi kuitenkin uuden joukkueen jo päivää myöhemmin, kun Hana palasi loppukauden kattavalla sopimuksella Hokkiin.

Kaudeksi 2010–2011 Hana siirtyi SaPKoon. Hänet houkutteli joukkueeseen päävalmentaja Pekka Tirkkonen, joka pelasi aiemmin Hanan joukkuetoverina SaiPassa. Hana teki Mestiksen yhden kauden piste-ennätyksensä tehoilla 3+12=15, joilla hän oli myös SaPKon tehokkain puolustaja. Seuraavalla kaudella hän yritti pelipaikka Itävallan kakkossarjan VEU Feldkirchiin, muttei onnistunut saamaan joukkueesta vakipaikkaa. Tammikuussa 2012 Hana palasi SaPKoon, ja lopetti uransa kauden päätteeksi.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2000–2001 | SaiPa | SM-liiga | 5 | 0 | 0 | 0 | 0 | – | – | – | – | – |
| 2001–2002 | SaiPa | SM-liiga | 35 | 0 | 2 | 2 | 10 | – | – | – | – | – |
| 2002–2003 | SaiPa | SM-liiga | 54 | 0 | 2 | 2 | 46 | – | – | – | – | – |
| 2003–2004 | SaiPa | SM-liiga | 54 | 0 | 2 | 2 | 57 | – | – | – | – | – |
| 2004–2005 | Haukat | Mestis | 24 | 0 | 7 | 7 | 116 | – | – | – | – | – |
|  | Pelicans | SM-liiga | 13 | 0 | 0 | 0 | 2 | – | – | – | – | – |
| 2005–2006 | KooKoo | Mestis | 16 | 0 | 0 | 0 | 20 | 4 | 0 | 0 | 0 | 6 |
| 2006–2007 | Avalanches du Mont-Blanc | Ranska | 15 | 3 | 2 | 5 | 34 | 2 | 1 | 0 | 1 | 2 |
| 2007–2008 | Östersund/Brunflo IF | Ruotsi I | 31 | 0 | 9 | 9 | 62 | – | – | – | – | – |
| 2008–2009 | Hokki | Mestis | 24 | 1 | 7 | 8 | 40 | 11 | 0 | 0 | 0 | 18 |
| 2009–2010 | KooKoo | Mestis | 24 | 4 | 4 | 8 | 24 | – | – | – | – | – |
|  | Hokki | Mestis | 18 | 3 | 2 | 5 | 12 | – | – | – | – | – |
| 2010–2011 | SaPKo | Mestis | 48 | 3 | 12 | 15 | 38 | 4 | 0 | 2 | 2 | 2 |
| 2011–2012 | VEU Feldkirch | Itävalta 2 | 7 | 0 | 2 | 2 | 10 | – | – | – | – | – |
|  | SaPKo | Mestis | 11 | 1 | 0 | 1 | 12 | 5 | 0 | 0 | 0 | 0 |
| 5 kautta | yhteensä | SM-liiga | 161 | 0 | 6 | 6 | 115 | – | – | – | – | – |
| 6 kautta | yhteensä | Mestis | 165 | 12 | 32 | 44 | 262 | 24 | 0 | 2 | 2 | 26 |

Lähteet
-------

* Matti Hana The Internet Hockey Databasessa (englanniksi)
* Matti Hana Eurohockey-sivustolla (englanniksi)
* Matti Hana *Elite Prospects*. Everysport Media Group AB.  (englanniksi)
* Matti Hana Jatkoaika.comissa (Internet Archive)

### Viitteet

1. ↑  Isokoski, Riku: Rami Määttä on neljän ottelun päässä erikoisesta ennätyksestä – "Sain Matti Hanan kanssa yhteiskuvan" *Jatkoaika*.  22.12.2023. Viitattu 22.12.2023.
2. ↑  Matti Hana jatkaa SaiPassa  2.5.2002. Jatkoaika.com. Viitattu 28.2.2011.
3. ↑  SaiPan Matti Hana Haukkoihin  30.9.2004. Jatkoaika.com. Viitattu 28.2.2011.
4. ↑  Hana Pelicansiin, Heinonen TuToon, Tarkki Haukkoihin  1.2.2005. Jatkoaika.com. Viitattu 28.2.2011.
5. ↑  Matti Hana KooKoon testiin  12.1.2006. Jatkoaika.com. Viitattu 28.2.2011.
6. ↑  Hana ja Silvennoinen jatkavat Kouvolassa  12.1.2006. Jatkoaika.com. Viitattu 28.2.2011.
7. ↑  Matti Hana kokeelle Hokkiin  16.11.2008. Jatkoaika.com. Viitattu 28.2.2011.
8. ↑  Hana ja Virkki loppukauden Kajaanissa  26.1.2009. Jatkoaika.com. Viitattu 28.2.2011.
9. ↑  KooKoo-alakerta hahmottumassa  5.6.2009. Jatkoaika.com. Viitattu 28.2.2011.
10. ↑  Matti Hana ei jatka KooKoossa  22.12.2009. Jatkoaika.com. Viitattu 28.2.2011.
11. ↑  Hokki nappasi Hanan  23.12.2009. Jatkoaika.com. Viitattu 28.2.2011.
12. ↑  Matti Hana pässipaitaan  15.6.2010. Jatkoaika.com. Viitattu 28.2.2011.
13. ↑  Hana palaa SaPKoon *Jatkoaika.com*.  16.1.2012. Jatkoaika. Viitattu 17.1.2012.
14. ↑  SaPKo kesälomalle tylysti jo helmikuussa *Yle*.  27.2.2012. Viitattu 22.12.2023.